**Ο ΜΑΡΚΟΣ ΜΠΟΤΣΑΡΗΣ ΕΝ. Γ – ΚΕΦ.10**

1. **Μετά την ήττα των ελληνικών δυνάμεων στη μάχη του Πέτα, πώς έδρασε ένα μέρος τους;**

Μετά την καταστροφή στη μάχη του Πέτα (4 Ιουλίου 1822), **μέρος των ελληνικών δυνάμεων κατάφερε να φτάσει στο Μεσολόγγι και άρχισε να το οχυρώνει, ώστε να καθυστερήσουν οι Τούρκοι πολιορκώντας το.**

1. **Τι έκανε η ελληνική επαναστατική Κυβέρνηση, για ν’ αντιμετωπίσει την κρίσιμη κατάσταση;**

**Η ελληνική επαναστατική Κυβέρνηση,** για ν’ αντιμετωπίσει την κρίσιμη κατάσταση, **διόρισε στρατηγό τον Μάρκο Μπότσαρη,** ο οποίος καταγόταν από ονομαστή οικογένεια του Σουλίου.

1. **Πώς έδρασε ο Μάρκος Μπότσαρης;**

**Ο Μάρκος Μπότσαρης,** στα τέλη του φθινοπώρου του 1822**, ήρθε σε επαφή με τον Τούρκο πασά Ομέρ Βρυώνη, που πολιορκούσε το Μεσολόγγι και άρχισε διαπραγματεύσεις** μαζί του για την παράδοση της πόλης. Κέρδισε έτσι χρόνο, αναγκάζοντας τα οθωμανικά στρατεύματα να αποχωρήσουν προσωρινά.

1. **Ποιον έστειλε ο Σουλτάνος στη Στερεά Ελλάδα το καλοκαίρι του 1823 και με ποιον σκοπό;**

Το καλοκαίρι του 1823 **ο Σουλτάνος έστειλε στη Στερεά Ελλάδα τον Μουσταφά Πασά με πολυάριθμο στρατό και με στόχο την άλωση του Μεσολογγίου.** Οι τουρκικές δυνάμεις στρατοπέδευσαν στη θέση Κεφαλόβρυσο, κοντά στο Καρπενήσι.

1. **Ποια ήταν η στάση των Ελλήνων οπλαρχηγών και για ποιο λόγο;**

Τη στιγμή που οι τουρκικές δυνάμεις είχαν στρατοπεδεύσει στο Κεφαλόβρυσο, **οι Έλληνες οπλαρχηγοί ήταν διχασμένοι μεταξύ τους για** **την αρχιστρατηγία. Είχαν δυσαρεστηθεί που ο Μάρκος Μπότσαρης είχε διοριστεί στρατηγός.**

1. **Πώς χειρίστηκε την κατάσταση αυτή ο Μπότσαρης;**

Μπροστά στον κίνδυνο που τους απειλούσε, **ο Μάρκος Μπότσαρης κάλεσε τους οπλαρχηγούς να συμφιλιωθούν και ενωμένοι να αντιμετωπίσουν τους Τούρκους.** Ο ίδιος έσκισε το δίπλωμα της στρατηγίας του δίνοντας λαμπρό παράδειγμα ανωτερότητας.

1. **Ποιο ήταν το σχέδιο του Μάρκου Μπότσαρη για την απόκρουση του εχθρού;**

Επειδή μια ανοιχτή αναμέτρηση με τον πολυάριθμο εχθρικό στρατό δε θα είχε επιτυχία, **ο Μπότσαρης εφάρμοσε σχέδιο αιφνιδιαστικής επίθεσης (γιουρούσι)** στο οθωμανικό στρατόπεδο, **τη νύχτα 8 Αυγούστου 1823 με λίγους Σουλιώτες και γυμνές σπάθες.**

1. **Ποια ήταν τα αποτελέσματα της μάχης στο Κεφαλόβρυσο;**

**Οι Σουλιώτες εξόντωσαν εκατοντάδες Οθωμανούς στρατιώτες** και κέρδισαν πολλά λάφυρα. Όμως **κατά τη διάρκεια της επίθεσης σκοτώθηκε ο Μάρκος Μπότσαρης από ένα εχθρικό βόλι**. Έτσι η πατρίδα έχασε έναν γενναίο αγωνιστή καιέναν τίμιο στρατιώτη. Τα παλικάρια του **τον μετέφεραν στο Μεσολόγγι, όπου και τάφηκε με τιμές**. **Η μάχη στο Κεφαλόβρυσο θεωρείται ως το σημαντικότερο πολεμικό γεγονός στη διάρκεια του 1823** στην περιοχή της Στερεάς Ελλάδας.